
Významné šachové udalosti týždňa na Kysuciach
Šach v školách – viac ako hra

Obchodná akadémia Dušana Metoda Janotu v Čadci (www.oaca.sk) s Beskydskou šachovou školou vo Frýdku Místku (www.chessfm.cz) a v spolupráci so šachovým klubom CAISSA Čadca uskutočnia v Obchodnej akadémii v Čadci dňa 10. marca 2001 od 9:00 hod. pracovný seminár o šachu v školách. Ide o druhú z viacerých aktivít projektu GENS UNA SUMUS – hra, ktorá spája národy. 

Skúsení šachoví lektori poskytnú informácie o metódach výučby šachu, o získaných skúsenostiach a dosiahnutých výsledkoch. Pre žiakov a zároveň ako ukážky sa uskutočnia šachové simultánky, bleskový šach, šach na slepo ai. Z dôvodu veľkého záujmu boli na seminár prioritne pozvaní učitelia a žiaci stredných škôl z Kysúc a učitelia z niektorých základných škôl, v ktorých sa už šachu venujú. 

V ďalšej aktivite projektu v mesiaci apríl sa už počíta s rozšírením pozvania aj pre základné školy z Čadce a z celých Kysúc, ktoré o projekt šach v školách prejavia záujem. Osobitne sa pozvanie bude týkať materských škôl, ktorým budú poskytnuté informácie o využití skúseností Beskydskej šachovej školy v materských školách a projektu šachu v materských školách, ktoré realizuje Figurková školička Řičany (www.figurka.net).

Všetky aktivity projektu budú realizované tak, aby podporili dosiahnutie 
dlhodobého cieľa. Tým je dosiahnuť aby šach v školách bol viac ako hra. Aby 
bol aj prostriedok pre rozvoj individuálnych duševných vlastností a schopností 
detí, aby výsledky, ktoré môžu šachom dosiahnuť boli motiváciou pre ich 
sebarealizáciu, vnútorné uspokojenie, pre ich spoločenské uznanie a 
reprezentáciu školy, mesta alebo Slovenska. 
Tento cieľ bude Obchodná akadémia Čadca od budúceho školského roku 
realizovať v spolupráci so šachovým klubom CAISSA Čadca pre školy z celých 
Kysúc ako projekt Kysucká šachová škola. 

CAISSA Čadca má družstvá od okresných súťaží po najvyššiu Extraligu. Jej šachová mládež sa pravidelne zúčastňuje majstrovstiev Slovenska, Európy i sveta. Sú medzi nimi majstri Slovenska a slovenskí reprezentanti. 
Napr. majster FIDE Jozef Straka, na Slovensku 1. vo svojej vekovej kategórii mládeže a 54. celkovo, účastník majstrovstiev sveta, študent Gymnázia v Čadci. 
Alebo čerstvá majsterka Slovenska v rapid šachu v kategórii dievčat do 20 rokov Andrea Briestenská, taktiež študentka Gymnázia Čadca (z majstrovstiev Slovenska konaných 26.2.2011). 
